GFPT เด้ง 3% เก็งกำไรปีนี้โต 9 เท่า ทะลุ 2 พันล้าน รับราคาไก่สูง-ส่งออกพุ่ง
GFPT ดีด 3% โบรกชี้กำไรไตรมาส 4/65 โตต่อ หนุนกำไรปีนี้โต 864% ทะลุ 2 พันล้าน อานิสงส์ราคาไก่ยังยืนสูง-ส่งออกพุ่ง เคาะเป้า 18.80 บ.
GFPT ดีด 3% โบรกชี้กำไรไตรมาส 4/65 โตต่อ หนุนกำไรปีนี้โต 864% ทะลุ 2 พันล้าน อานิสงส์ราคาไก่ยังยืนสูง-ส่งออกพุ่ง เคาะเป้า 18.80 บ.
24 พ.ย. 2565

ผู้สื่อข่าวรายงานว่า วันนี้ (24 พ.ย.65) ราคาหุ้น บริษัท จีเอฟพีที จำกัด (มหาชน) หรือ GFPT ณ เวลา 10:29 น. อยู่ที่ระดับ 13.90 บาท บวก 0.40 บาท หรือ 2.96% สูงสุดที่ระดับ 14 บาท ต่ำสุดที่ระดับ 13.70 บาท ด้วยมูลค่าการซื้อขาย 30.69 ล้านบาท

บล.เมย์แบงก์ (ประเทศไทย) ระบุในบทวิเคราะห์ว่า แนวโน้มกำไรไตรมาส 4/65 จะยังคงเติบโตอย่างมีนัยสำคัญจากงวดเดียวกันของปีก่อน จากฐานต่ำ อีกทั้งราคาไก่และราคาโครงไก่ยังสูงกว่าปีก่อนประมาณ 36% และ 60% ตามลำดับ กอปรกับปริมาณส่งออกไก่มีแนวโน้มเติบโตได้ดีสนับสนุนโดยกำลังการผลิตไก่ปรุงสุกที่เพิ่มขึ้น 40-50% ตั้งแต่ เดือน ก.ย. ปีก่อน และการบริโภคในญี่ปุ่นฟื้นตัวหลังจากมีนักท่องเที่ยวมากขึ้น อีกทั้งประเทศจีนมีสัญญาณการนำเข้าเพิ่มขึ้น นอกจากนั้น GFPT จะขยายกำลังการผลิตโรงเชือดในไตรมาส 3-4/66 ซึ่งคาดจะทำให้ปริมาณขายไก่ให้กับ McKey เพิ่มขึ้น
สำหรับสายการผลิตไก่แปรรูปสายที่ 3 ของ McKey เริ่มผลิตในไตรมาส 3/65 ทำให้กำลังการผลิตรวมเพิ่มขึ้น 50% หรือ 30,000 ตัน/ปี เป็น 90,000 ตัน/ปี โดยมีอัตราการใช้กำลังการผลิต 50-55% ซึ่งคาดจะเพิ่มขึ้นไตรมาสละ 10-15% ส่งผลให้กำไรปีหน้าเติบโตดีขึ้น ส่วน GFN ยังคงได้ผลบวกจากราคาชิ้นส่วนไก่ที่ยังอยู่ในระดับสูงที่ประมาณ 20 บาท/กก. ในไตรมาส 4/65 และปริมาณส่งออกเพิ่มขึ้นจากการฟื้นตัวของการบริโภคในญี่ปุ่น ยุโรป และจีน
ทั้งนี้จึงได้ปรับประมาณการกำไรปี 65-66 ขึ้นสะท้อนผลประกอบการไตรมาส 3/65 ที่ดีกว่าคาด และมีแนวโน้มเติบโตแข็งแกร่งไตรมาส 4/65 โดย GFPT ยังคงได้ผลบวกจากราคาไก่และชิ้นส่วนไก่ที่ยังอยู่ในระดับสูง อีกทั้งปริมาณส่งออกเพิ่มขึ้นต่อเนื่อง แนะนำ “ซื้อ” ราคาเป้าหมาย 18.30 บาท
ขณะเดียวกันบล.ดาโอ (ประเทศไทย) ระในบทวิเคราะห์ว่า คงประมาณการกำไรปี 65 อยู่ที่ 2,015 ล้านบาท เติบโต 864% จากงวดเดียวกันของปีก่อน จากแนวโน้มราคาขายที่จะยืนสูงได้ตลอดปีนี้ แนะนำ “ซื้อ” ราคาเป้าหมาย 18.80 บาท